**Bojan Radulović Samouković** (s. 29. joulukuuta 1999 Lleida, Espanja) on serbialainen jalkapalloilija, joka pelaa hyökkääjänä Englannin mestaruussarjan Huddersfield Townissa.

Seurajoukkueet
--------------

Radulović syntyi ja kasvoi Espanjassa, jossa hän aloitti myös uransa. Radulović debytoi Lleida Esportiun paidassa Espanjan kolmanneksi korkeimalla sarjatasolla elokuussa 2017 Real Zaragozan reservijoukkue Deportivo Aragónia vastaan. Hän pelasi kaudella 2017–2018 yhteensä 13 sarjaottelua, joissa onnistui kerran maalinteossa. Radulović teki myös voittomaalin Espanjan pääsarjassa Primera Divisiónissa pelaavaa Real Sociedadia vastaan Copa del Reyn ottelussa marraskussa 2017.

Tammikuun lopulla 2018 Radulović siirtyi Englannin Valioliigassa pelaavan Brightonin akatemiajoukkueeseen. Elokuussa 2018 Radulović lainattiin syyskaudeksi Espanjan kolmannella sarjatasolla pelaavaan Espanyolin reservijoukkueeseen, jossa hän onnistui kerran maalinteossa. Tammikuussa 2020 Radulović siirtyi jälleen Espanjan kolmannelle sarjatasolle lainalle, tällä kertaa Deportivo Alavésin reservijoukkueeseen, jossa hän pelasi kevätkaudella kuusi ottelua.

Elokuussa 2020 Radulović jätti Brightonin ja siirtyi Allsvenskaniin AIK:n riveihin. Kaudella 2020 Radulović pelasi kolme ottelua Allsvenskanissa. Seuraavalla kaudella 2021 hän esiintyi 26 kertaa AIK:n paidassa sarjaotteluissa tehden kolme maalia.

Helmikuussa 2022 Radulović siirtyi Veikkausliigaan HJK:n paitaan heinäkuuhun 2022 asti ulottuvalla lainasopimuksella, joka sisälsi myös osto-option. Radulović debytoi Veikkausliigassa SJK:ta vastaan 8. huhtikuuta. Heinäkuun lopulla 2022 HJK tiedotti käyttäneensä lainasopimukseen sisältyneen osto-option ja allekirjoittaneen Radulovićin kanssa kauden 2023 loppuun asti ulottuvan sopimuksen. Debyyttikaudellaan 2022 Radulović oli HJK:n paras maalintekijä Veikkausliigassa kahdeksalla liigamaalillaan.

Kaudella 2023 Radulović oli Veikkausliigan paras maalintekijä 18 osumallaan, kun HJK voitti neljännen peräkkäisen Suomen mestaruuden. Radulović ratkaisi myös kahdella maalillaan kotiottelussa romanialaista Farul Constanțaa vastaan HJK:lle paikan Konferenssiliigan lohkovaiheessa.

Tammikuun alussa 2024 Radulović siirtyi Englannin mestaruussarjan Huddersfield Towniin kesään 2027 asti ulottuvalla sopimuksella. HJK kertoi siirtokorvauksen olleen "merkittävä".

Saavutukset
-----------

**HJK**

* Veikkausliiga (2): 2022, 2023
* Suomen liigacup (1): 2023
* Veikkausliigan paras maalintekijä: 2023 (18 maalia)

Lähteet
-------

1. 1 2  Bojan Radulovic Transfermarkt-sivustolla *transfermarkt.com*.
2. ↑  Bojan Radulovic *HJK Helsinki*. Viitattu 1.8.2022.
3. ↑  Real Sociedad - Lleida Esportiu, Nov 29, 2017 - Copa del Rey - Match sheet *www.transfermarkt.com*. Viitattu 1.8.2022. (englanniksi)
4. ↑  Bojan Radulovic - Detailed stats *www.transfermarkt.com*. Viitattu 1.8.2022. (englanniksi)
5. ↑  Bojan Radulović AIK:sta Klubiin lainasopimuksella *HJK Helsinki*.  15.2.2022. Viitattu 1.8.2022.
6. ↑  Bojan Radulovic jatkaa Klubissa kauden 2023 loppuun *HJK Helsinki*.  31.7.2022. Viitattu 1.8.2022.
7. ↑  Jupe: Video: Suomen mestarin kaikki maalit Veikkausliigassa 2022! *HJK Helsinki*.  13.11.2022. Viitattu 17.11.2022.
8. ↑  Toni Vikgren: Eurooppaan, Eurooppaan! HJK raivasi Farul Constanţan tieltään *HJK Helsinki*.  31.8.2023. Viitattu 23.10.2023.
9. ↑  SIGNING: BOJAN RADULOVIĆ IS A TERRIER! *www.htafc.com*. Viitattu 6.1.2024. (englanniksi)
10. ↑  Pekka Mäntylä: Bojan Radulovic siirtyy Englantiin Huddersfieldiin *HJK Helsinki*.  5.1.2024. Viitattu 6.1.2024.